**דברי תורה לשמחת תורה – "שמיני עצרת"**

**לפני שנדבר על מעלת שמחת התורה הקדושה, נדבר על מעלה חשובה מאוד שנקראת "אהבת ישראל". על המעלה הזאת היה מרבה לדבר הרב הקדוש הרב יורם אברג'ל זצוק"ל. הרב היה אומר, איך יהודי כשר היה מדקדק בסכין האם היא נקייה לשחיטה, ובודק ומדקדק בהלכות שחיטה וקונה בשר כשר למהדרין ומברר על הסכין, אך על "הסכין" הרוחנית שפוגע ודוקר את חברו ופוגע בו , האם את זה הוא היה בודק? הרב פינטו מפרש פירוש יפה ביותר ומחזק את הדברים הללו. "ישראל" – יש שישים ריבוא אותיות לתורה" כל יהודי הוא אות בספר תורה, וכמו שאות לא יכולה לגעת באות כי הספר יהיה פסול, כך גם כל יהודי לא יגע ביהודי. וכפי שאמרו חז"ל הקדושים, כל דור שלא נבנה בית המקדש בימיו, כאילו נחרב בימיו. וכל עוד לא נבנה בית המקדש בימינו עדיין לא תיקנו את שנאת החינם, ולכן איך יהיה קל לשמוח יותר ולשמח את ה' ? בכך שנעזור בכל אשר נוכל כדי שבית המקדש יקום במהרה. ונזכה כך על ידי אהבת ישראל לקרב את הגאולה והכי חשוב, נזכה לשמוח בשמחת התורה יותר בשמחה כאשר נצליח לקרב את אחינו היקרים וצריך לזכור שה' שמח בכל יהודי באשר הוא. וה' מחכה לו שישוב בתשובה שלמה.**

**לפעמים האדם מקבל יסורים, הוא לא מבין מה ה' רוצה ממנו, הוא שואל את ה' "מה עשיתי שזה מגיע לי?" אך הוא לא מבין שזה לטובתו בלבד. והגמרא בברכות מסבירה, אם באים לאדם יסורים יפשפש במעשיו, כל דבר שקורה לו בעולם הזה זה יכפר לו בעולם הזה, עדיף לו להצטער בעולם הזה מאשר להצטער בעולם הבא. אדם נתקע בפקק, הוא מתעצבן שהוא מאחר, אבל האדם לא יודע שיכול מאוד להיות שאם היית דוהר עכשיו באמצע הכביש במהירות מסחררת, יכול להיות שבמקום להיות תקוע בפקק, אתה תהיה תקוע באיזה מעקה, או שתיכנס באיזה אוטו. אדם קיבל יסורים בעולם הזה, שישמח כי ה' מכפר לו על משהו גרוע יותר. עוד סיבה שהגמרא מביאה, אם פשפש במעשיו ולא מצא משהו שעשה, יתלה את היסורים בביטול תורה. יכול להיות שלא קבעת עיתים לתורה, יכול להיות שהיית צריך ללמוד ולא למדת מספיק. ה' שולח לך צער לכפר על זה, לכפר על התורה שבמקום שתיענש בעולם הבא שלא למדת, שולח לך ה' יסורים בעולם הזה לכפר על זה. ועדיף להצטער פה בעולם הזה, מאשר להצטער בעולם הבא. והרבה פעמים, אדם מאבד בעולם הזה כסף ומקבל מכות ומאבד מרכושו, אך הוא נשאר בחיים, נשאר בריא ברוך ה'. וכמו שדוד המלך אמר לקדוש ברוך הוא, "ארוממך ה' כי דליתני" אשריך ה' תודה שעשית אותי דל (עני), ככה אומר דוד המלך לה'. והדברים מובנים לנו עוד יותר עם המשפט הזה. כי יש דין שעני חשוב כמת. ודוד המלך ידע שכנראה נגזרה עליו גזרה למות, אך ה' ממיר את הגזרה ממוות לעוני. לכן אומר דוד המלך לה', תודה שה' שהפכת אותי להיות דל ועני במקום זה. ונסיים בעוד משל על היסורים. כמו אדם קרוב שלא ראה הרבה זמן את חברו, מה הוא עושה? מתקשר אליו, מרים לו טלפון. והם נפגשים ומדברים. אותו דבר ה' יתברך אלינו. ה' מתגעגע לכל אחד ואחד מאיתנו, מה הוא עושה? מתקשר אלינו. כיצד? דרך היסורים. כי כל אחד שמקבל יסורים, לא משנה מה דרגת האמונה שלו, ישר באופן אוטומטי הוא מרים את עיניו כלפי השמיים, "ה' תעזור לי", "ה' למה זה מגיע לי?" ה' תושיע אותי.. וכ'ו.. האדם ישירות עונה לה' בחזרה ומדבר עם ה'. אותו דבר, למה האמהות הקדושות היו עקרות? ה' מתאווה לתפילתן של צדיקים. "ויעתר ה' ליצחק" ה' אוהב את התפילה של האדם, לכן הוא מונע ממנו את הדבר, מדוע? שיתפלל אליו, שיצעק אליו כי ה' אוהב לשמוע אותנו, כמו שנאמר בשיר השירים "השמיעני את קולך כי קולך ערב". ולהבדיל הרבה הבדלות, אפשר להסביר את הדברים גם על רופא. אדם בריא, לא מכיר את הרופא, הוא לא הולך לרופא כי הוא מרגיש מצויין והוא לא חולה. אז הוא לא מכיר בכלל את הרופא. אותו דבר אדם שיש לו הכל, אין לו יסורים, הכל טוב לו, הוא לא ידבר עם ה' בכלל, חס ושלום הוא גם ישכח שה' מביא לו את הכל. כי הכל הולך לו מצויין, הוא לא צריך להרים את העניים לשמיים ולבקש שום דבר, כי הולך לו טוב, יש לו הכל. לכן ה' שולח יסורים, הוא אוהב את האדם ומתגעגע לקולו.**

**צריך לזכור עוד יסוד גדול, כבודה של תורה הוא בעיקר בקיום המצוות שבה. כי כבודה האמיתי של התורה, הוא שהאדם מקיים את הכתוב בה. יש אנשים יאמר לזכותם, אשריהם, שמכבדים את התורה בפאר והדר, משקיעים את כספם בתורה הקדושה, מכניסים ספר תורה ומכבדים תלמידי חכמים. אשריהם ואשרי חלקיהם, זכות גדולה ועצומה שהאדם זוכר את ה' ומחלק מכספו לעניים וליתומים בדיוק כמו שהתורה מצווה, ואף תורם לישיבות ומחזיק כוללים ואברכים, ה' יחזיר לו על הכל כפל כפליים. אך צריך לזכור, שהכבוד האמיתי לתורה והדרך האמיתית היא לחיות על פי חוקי ה'. כי מה יעזור כל הפאר והכבוד שעושים לתורה, אם לא באמת הולכים על פי דרכיה? אדם יכול ללכת בדרך ה' אבל עדיין הוא כועס ומקלל, הוא לא מאמין בהשגחה הפרטית, הוא לא מאמין שאם לא כיבדו אותו כי זה מה שה' רצה, ואם עשו לו משהו רע, זה יסורים מאת ה'. והחפץ חיים הביא משל על הכבוד של התורה ומקווה שהנמשל יעזור להבין את הדברים : משל לשתי אחיות תאומות שנישאו. האחת לעשיר גדול, בעל עסקים רבים. והשנייה לעני מרוד. פעם אחת נסעה האחות הענייה לבקר את אחותה העשירה, כשהגיעה לארמון המפואר בו התגוררה אחותה, לא שבעו עיניה מהיוקר והפאר שהיו שם. משרתים במדים מיוחדים הצועדים וממלאים את רצון גבירתם, שטיחים יקרים, תמונות יקרות על הקירות ועוד.. כשישבו שתיהן לשוחח, ראתה האחות הענייה, כי פני אחותה העשירה עצובות... שאלה האחות הענייה את אחותה העשירה: "מדוע פנייך עצובות? והרי יש לך הכל!" "אמת", ענתה האחות העשירה, "יש לי הכול, בית מפואר המלא בכל טוב, אולם... בעלי מזלזל בי ואין הוא מכבד אותי כלל, לעיתים אף מבזה ומשפיל אותי עד למאוד"... המשיכה בעצב לומר, "אני שואלת את עצמי, האם גורלי טוב יותר מגורלך? אין לך אומנם ארמון פאר ומשרתים, אך יש לך בעל שמכבד אותך ושומר את מוצא פיך".   וזהו הנמשל אומר החפץ חיים, לעיתים מלבישים האנשים את התורה במעיל משי, כתר מכסף מפואר, מניחים אותה על שולחן זהב, ואחר כך גם מניחים אותה בארון קודש מעשי ידי אומן. אולם, כל זה אינו שווה לתורה, אם לא שומעים בקולה... וחשוב לזכור, שהכבוד והנחת רוח הכי גדולים שיכולים לעשות לה', זה שהולכים בדרכו ובדרך שהוא ציווה על פי התורה. זה הסגולה הכי גדולה להצלחה, לשמירה ולכל החיים הטובים.**

**בעיר אחת אירעה בצורת קשה ולא ירדו גשמים, והמון אנשים נהרגו. מחמת המצוקה גזר רב העיר תענית בימי שני וחמישי לתפילה, והורה לעשירים לפזר מכספם לצדקה, אך הדברים הללו וכל המעשים הנוספים שעשו לא עזרו. הסתגר הרב בעלייתו והתפלל לפני הבורא שיחון אותו בדעה מה עליהם לתקן, ומה עליו לעשות בכדי להציל את בני עירו. ויהי בחלום הלילה וישמע קול: "תפילתכם בלבד לא תיענה, עד שקלמן החנווני יעבור לפני התיבה ויתפלל עבורכם" הרב היה נסער. הרי קלמן נחשב לעם הארץ וקמצן, לאיש שרב עם לקוחותיו ופורש מהציבור, "לא יתכן" חשב "אין ספק, שהחלום חלום בטל הוא". למחרת היום שוב שטח הרב תפילה בעלייתו, אך גם הפעם נענה שלטירחתו אין ערך, עד שהחנווני דווקא יעבור לפני התיבה, הפעם הבין הרב שיש דברים בכך. הוא כינס את בני העיר לתפילה בבית הכנסת, וכשהיה ההיכל מלא מפה לפה הודיע לתדהמת כולם שקלמן יעבור לפני התיבה. הרב ניגש אל מקום החנווני הסמוך לפתח הבית כנסת, אך הוא סירב "הלא אף את מילות התפילה איני יודע כראוי" אמר. לבסוף הוכרח הרב לגזור עליו בגזירת מרא דאתרא לעלות ולהתפלל. לשמוע הדברים, חלץ קלמן את התפילין ויצא בריצה מהמקום. כל המתפללים ביקשו להחליפו בשליח ציבור אחר, אך הרב פסק שעליהם להמתין שיבוא, ואכן לאחר זמן קלמן חזר מתנשף כולו, אוחז בידו מאזנים בהם מודדים ושוקלים, ניגש לפני התיבה ופתח: "ריבונו של עולם, שתי כפות המאזניים שקולות כנגד שתי אותיות ה'. המוט הארוך שקול כנגד ו', והחלק העליון המחזיק את הכלי מכוון כנגד י', ויחדיו הם ממלאים את שמך הקדוש (יהו"ה) . ריבונו של עולם אם פעם פגמתי בכלי זה במידות ומשקולות, תרד מן השמים אש ותשרפני כליל, אך אם לא, והייתי שלם בכל מעשי ללא טיפת גזל, אנא ירדו גשמי רצון ברגע זה ממש". באותו הרגע החלה רוח, הבריק ברק, וגשם החל יורד להתרגשות ההמון ולמרבה הפלא... לימים התברר שכל סוחרי העיר מלבד קלמן, היו פגומים במידות ובמשקלות, והבינו הכל מדוע תפילתו דווקא הייתה נצרכת ומתקבלת.**

**את הרב עובדיה יוסף הקדוש כולם זוכרים כמרן הראשון לציון אך לא כולם זכו לשמוע, על היותו צעיר בימים. הסיפור הבא מובא כאשר הוא הוציא את ספרו "יביע אומר" בהיותו אברך צעיר. אומנם מאז היה קטן, היה בקיא וגאותנו היתה ידועה לכולם. וכל אברכי ירושלים רחשו לו כבוד גדול. אך היו כאלה שלא הכירוהו כלל. באחד הימים שלאחר הוצאת הספר, צעד מרן ברחובות העיר, הינה הוא מבחין בדמותו של הגאון רבי יצחק זאב סולוביציק מבריסק. מרן הכיר את הגרי"ז מבריסק ורחש לו הערכה גדולה. הוא הוציא את ספרו מתחת כנף מעילו והגישו לגאון האשכנזי. הרב מבריסק קיבל את הספר בשמחה. חלפו ימים, ומרן עלה לבקר את ידידו הטוב הגאון רבי בעריש וידנפלד הגאון מטשעבין (מעדות האשכנז), שהיה בקשרי ידידות גדולים עם מרן. מרן כיבד אותו בספרו החדש. הגאון הסתכל בספר, ואמר "אמש ביקר אותי הרב מבריסק, הוא התפעל מהספר הזה בצורה יוצאת מן הכלל.." והמשיך לספר, "כך אמר הרב מבריסק: "השתוממתי לראות כל כך הרבה בקיאות ועיון שנכתבו על ידי אברך ספרדי בשם עובדיה יוסף"." וכך לאט לאט התפרסם שמו של מרן בכל התפוצות. וכולם רכשו לו הערצה רבה. ועלינו לחשוב אם ככה היה בתחילת דרכו, שהיה אברך, קל וחומר לאחר כל מה שעמל וטרח עבור עם ישראל.**

**ומספרים על מלחמת יום הכיפורים, הרבה נשים נותרו עגונות. אישה עגונה זאת אישה שבעלה יצא למלחמה ולא חזר, ולא יודעים מה עלה בגורלו. לא יודעים אם הוא חי או מת. והאישה לא עלינו לא יכולה להתקדם הלאה בחיים. רק מי שיודע להתיר אותה ולהגיד לה בוודאות שבעלה נפטר ולא יחזור עוד אז היא רשאית להתחתן. מספר הבן של הרב עובדיה הקדוש, הרב יצחק יוסף, על מקרה שהגיעה לרב עגונה אחת והרב לא הסכים להתיר לה להתחתן אלא השאיר אותה עגונה, ובשאר המקרים כן התיר עגונות. אך אותה לא התיר. והיא התעקשה אך מרן לא התיר אותה. 950 התיר אך אותה לא התיר. הרב עובדיה יוסף היה בצער גדול על זה, שלא הצליח להתיר את העגונה. כל פעם היו מגיעים שבויי מלחמה והרב עובדיה היה עוקב לראות האם בעלה חזר מהמלחמה או לא, והמון שנים עברו והעגונה עדיין עגונה, ולפתע אחרי המון זמן בסייעתא דשמייא, הגיעה איזה איש אחד על קביים ומסתבר שזה האיש בעלה של העגונה, ורואים בחוט של חסד כמה השגחה פרטית שהרב עובדיה הצליח להתיר את העגונות ואותה אחת שלא הצליח להתיר מהשמיים זה היה, כדי שחס וחלילה לא יכשל בדבר הלכה, אחרת חס וחלילה מה היה קורה? היה מתיר אותה ואז בעלה היה חוזר ומה היא היתה כבר עם משפחה, לכן רואים כמה כוח היה לרב עובדיה מכוח ההתעסקות שלו וההתמדה והמסירות לתורה הקדושה, זכותו תגן עלינו.**

**ומספר הרב זביחי שהיה צמוד למרן הרב עובדיה, שהרב היה הולך לבתי חולים לבקר את פצועי המלחמה ולהתפלל עליהם לרפואה, לעודד את משפחותיהם. מספר הרב זביחי שבאחד הביקורים, נתקל מרן במשפחה שבכתה, הילדים היו סביב מיטת אביהם, האישה היתה בוכה גם כן, מרן שאל את הפרופסור לפשר המחזה הקורע לב, הפרופסור ענה לו שכעת הוא בישר להם שאביהם לא יוכל לחזור לראות בעיניו, הוא ייאלץ להישאר עיוור. הרב ששמע זאת החל לבכות, הוא ביקש כיסא לשבת ליד הפצוע והחל לבכות יחד עם המשפחה, הוא נאלץ להישאר שם עד שנרגע קצת ואז שם ידו על הפצוע ובירך אותו ברפואה שלמה והתפלל עליו במשך מספר דקות שיבריא בעיניו. באותו יום, מרן הפסיק את ביקורו והלך לביתו, הוא לא יכול היה להמשיך מרוב הצער על אותה משפחה שאביהם לא יוכל לראות יותר. לאחר כמה שבועות חזר מרן לבית החולים להמשך ביקור הפצועים, ולא ייאמן, ניגש אליו הפרופסור כולו נדהם "כבוד הרב, אני זוכר שהצטערת ובכית על אותו פצוע שאיבד את הראייה, היה נס גדול, והצלחנו להחזיר את מאור עיניו של הפצוע. הברכה של הרב התקיימה". מרן מיהר להגיד לו שזה לא מכוח ברכתו אלא מכוח העבודה הקשה של הרופאים, "המלאך רפאל היה עימכם" סיים מרן בהתרגשות.**

**ונסיים במעשה קצר, פעם אחת בעיצומם של ההקפות הבחין דיין העיר בסנדלר פשוט, שרוקד ומכרכר בכל עוז לכבודה של תורה.  ניגש הדיין ושאל את הסנדלר בחיוך: "מה קרה יהודי שהינך כל כך שמח? אנו לומדים תורה ואתה שמח? הרי לא למדת תורה איתנו.. ענה לו הסנדלר " ביום הכיפורים אני עומד בתפילה ומתוודה "על חטא שחטאנו לפניך בלקיחת שוחד", וכי אני לוקח שוחד?" הקשה הסנדלר, "ומה לי ולשוחד? וכי אני דיין? אלא, השיב הסנדלר, כל ישראל ערבים זה לזה ומתוודה אני על חטאי הדיין,  ואם אני שותף לחטאיך, שותף אני גם ללימוד התורה שלך". שנזכה כולנו לדון כל אדם לכף זכות, ולא לבייש אף יהודי ולקרב כל אחד מעם ישראל לאבינו שבשמיים ונזכה לגאולה שלמה בקרוב ממש..**

**מי שרוצים לזכות למצוות זיכוי הרבים - לקבלת העלון והפצתו באיזוריכם, נא שלחו הודעה למייל בתחילת העלון.**

**חג שמח**